น้ำในแม่น้ำป่าสัก-เจ้าพระยาลดลงต่อเนื่อง ยังเฝ้าระวังพายุ “คมปาซุ”
นายประพิศ จันทร์มา อธิบดีกรมชลประทาน เปิดเผยถึงสถานการณ์น้ำในลุ่มน้ำป่าสัก วันนี้ (13 ต.ค. 64) เขื่อนป่าสักชลสิทธิ์ ปรับลดการระบายน้ำลดลงเหลือเพียง 50 ลบ.ม./วินาที ทำให้ระดับน้ำของแม่น้ำป่าสักด้านท้ายเขื่อน ระดับน้ำลดลงต่อเนื่อง ที่อำเภอพัฒนานิคม จังหวัดลพบุรี ลดลง 3 เมตร อำเภอแก่งคอย จังหวัดสระบุรี ลดลง 3 เมตร อำเภอเมือง จังหวัดสระบุรี ลดลง 2 เมตร อำเภอท่าเรือ จังหวัดพระนครศรีอยุธยา ลดลง 1 ซม. ด้านแม่น้ำลพบุรี ระดับน้ำในแม่น้ำ ที่ อำเภอบ้านแพรก จังหวัดพระนครศรีอยุธยา ยังคงทรงตัว สำหรับลุ่มน้ำเจ้าพระยา ระดับน้ำท้ายเขื่อนเจ้าพระยา ลดลงทุกสถานีเช่นกัน อำเภอเมือง จังหวัดนครสวรรค์ ปริมาณไหลผ่าน 2,227 ลบ.ม./วินาที อำเภอเมือง จังหวัดสิงห์บุรี ปริมาณไหลผ่าน 2,314 ลบ.ม./วินาที ระดับน้ำลดลง 18 ซม. ที่จังหวัดอ่างทอง ปริมาณไหลผ่าน 2,338 ระดับน้ำลดลง 14 ซม. และที่เขื่อนเจ้าพระยา ระบายลดลง เหลือ 2,330 ลบ.ม./วินาที ส่วนสถานการณ์คลองชัยนาท-ป่าสัก ที่ตำบลพุคา อำเภอบ้านหมี่ จังหวัดลพบุรี ซึ่งเป็นจุดต่ำสุดของทุ่งฝั่งซ้าย ระดับน้ำลดลงกว่า 1 เมตร สามารถใช้เส้นทางสัญจรภายในหมู่บ้านได้แล้ว ขณะที่ อำเภอเมือง จังหวัดลพบุรี กรมชลประทาน ยังคงเร่งระบายน้ำลงสู่คลองชัยนาท-ป่าสัก อย่างต่อเนื่อง เพื่อบรรเทาความเดือดร้อนให้กับประชาชนในพื้นที่ อย่างไรก็ตามยังคงต้องเฝ้าระวังติดตามสภาพอากาศ ที่จะทำให้มีฝนตกหนักจากอิทธิพลของพายุโซนร้อน "คมปาซุ" และติดตามสถานการณ์น้ำจากหน่วยงานราชการอย่างใกล้ชิด